b'\n_START_ARTICLE_\nSvenska social- och kommunalh\xc3\xb6gskolan\n_START_SECTION_\nUusi rakennus\n_START_PARAGRAPH_\nSoc&kom sai vuonna 2009 uudet toimitilat Kruununhaasta, kun Snellmaninkadun ja Yrj\xc3\xb6-Koskisen kadun kulmaan valmistui Juha Leivisk\xc3\xa4n ja Jari Heikkisen suunnittelema rakennus. Talo on muurattu kermanvalkoisista k\xc3\xa4sin ly\xc3\xb6dyist\xc3\xa4 Ylivieskan tiilitehtaan tiilist\xc3\xa4. Rakennuksen olemusta yhdist\xc3\xa4v\xc3\xa4t l\xc3\xa4heiseen Mets\xc3\xa4taloon Snellmaninkadun julkisivun pystysuorat ikkuna-aukot. Sit\xc3\xa4 muistuttaa hengelt\xc3\xa4\xc3\xa4n Leivisk\xc3\xa4n suunnittelema Kulttuuritalo Sandels. Yrj\xc3\xb6-Koskisen kadun puolella rakennuksessa on hiven keskiaikaista tunnelmaa. Kriitikko kuvaa rakennuksen pihanpuoleista julkisivua musikaaliseksi huipennukseksi. Se laskeutuu asteittain kohti pihan patiota.'